|  |
| --- |
|  **ΜΑΘΗΜΑ:ΝΕΟΕΛΛΗΝΙΚΗ ΛΟΓΟΤΕΧΝΙΑ** **ΤΑΞΗ:Γ ΓΥΜΝΑΣΙΟΥ****ΔΙΔΑΣΚΩΝ:: ΦΡΑΓΚΟΥΛΗΣ ΙΩΑΝΝΗΣ****e-mail: ifragoulis@yahoo.gr** |

Γεια σας παιδιά!! Ελπίζω να είστε όλοι και όλες καλά! Οι συνθήκες δυστυχώς μας υποχρεώνουν να επικοινωνούμε με ασύγχρονη διδασκαλία. Στο πλαίσιο αυτό και για να βρισκόμαστε σε μία εγρήγορση όλοι , σας ετοίμασα κάποιες ασκήσεις από ενότητες του σχολικού σας βιβλίου. Διαβάστε τις συγκεκριμένες ενότητες – σαν επανάληψη δηλαδή— και απαντήστε στις ερωτήσεις που ακολουθούν.. ***περιμένω τις απαντήσεις σας στο e-mail (******ifragoulis@yahoo.gr******) Εδώ δεν εξεταζόμαστε! Απλά επικοινωνούμε και περνάμε δημιουργικά τον χρόνο μας!***

**1.ΔΙΑΒΑΣΤΕ ΛΙΓΑ ΕΙΣΑΓΩΓΙΚΑ ΣΧΟΛΙΑ ΓΙΑ ΤΗΝ ΕΠΤΑΝΗΣΙΑΚΗ ΣΧΟΛΗ ΚΑΙ ΤΟΝ Δ. ΣΟΛΩΜΟ**

**ΕΠΤΑΝΗΣΙΑΚΗ ΣΧΟΛΗ**

* Αναπτύχθηκε στα Επτάνησα, κυρίως Ζάκυνθο και Κέρκυρα κατά τον 19ο αιώνα.
* Κύριος λόγος ανάπτυξης είναι η επαφή με τον Δυτικό πολιτισμό καθώς τα Επτάνησα ήταν υπό την κυριαρχία Ενετών, Γάλλων, Άγγλων και Ρώσων και όχι των Οθωμανών.
* Εκπρόσωποι: Σολωμός, Μαβίλης , Τερτσέτης, Λασκαράτος και Κάλβος, Βαλαωρίτης (εξωσολωμικοί).
* Λογοτεχνική παραγωγή: Κυρίως **ποίηση** λυρική , επικολυρική και σατιρική , **Κριτικό δοκίμιο** και **θέατρο.**
* **Χαρακτηριστικά:**

 **Νεοκλασικισμός:** Σύνδεση με πρότυπα και αξίες της κλασικής λογοτεχνίας.

 **Ρομαντισμός:** Φαντασία , συναίσθημα, λυρισμός και ελευθερία καλλιτέχνη.

 **Δημοτική γλώσσα** που την υποστηρίζουν και με άρθρα.

 **Θέματα:** φύση , πατρίδα, αγνός έρωτας, κήρυξη ελληνικής επανάστασης.

 **Ιδιαίτερη φροντίδα** στο στίχο και στην άψογη μορφή του ποιήματος.

 **ΔΙΟΝΥΣΙΟΣ ΣΟΛΩΜΟΣ**

* Ύμνησε την ελευθερία, τους αγώνες των Ελλήνων, τη φύση, τη θρησκεία, τον θάνατο, τον αγνό έρωτα. Στα έργα του η ελευθερία θριαμβεύει πάνω στη φύση και η θρησκεία θριαμβεύει πάνω στο θάνατο.
* Είναι ο πρώτος που προτείνει τη δημοτική ως ιδανική για την ποίηση.
* Ακολουθεί το ρεύμα του Ρομαντισμού
* Έχει επηρεαστεί από την εικονοπλασία των δημοτικών τραγουδιών και της κρητικής λογοτεχνίας καθώς και από τον δεκαπεντασύλλαβό τους.
* Έντονος λυρισμός.
* ΕΡΓΑ: -Ύμνος στην ελευθερία(1823)

-Η γυναίκα της Ζάκυνθος (πεζό)

-Διάλογος (Υπεράσπιση δημοτικής γλώσσας)

-Κρητικός

-Πόρφυρας

-Ελεύθεροι πολιορκημένοι: Επικολυρικό ποίημα σε 3 διαφορετικά σχεδιάσματα, με αφορμή τη 2η πολιορκία του Μεσολογγίου και την έξοδο , το 1826.Ο πρώτος τίτλος του ήταν «Χρέος».

Α΄σχεδίασμα: προφητικός λυρικός θρήνος

Β΄σχεδίασμα: Δεινά αγωνιστών-επικό

Γ΄σχεδίασμα: Πλάσιμο του Β σχεδιάσματος με πιο λιτό τρόπο.

**2. ΠΑΡΑΚΟΛΟΥΘΗΣΤΕ ΤΟ BINTEO ΓΙΑ ΤΟΝ ΔΙΟΝΥΣΙΟ ΣΟΛΩΜΟ** [solomos](http://www.edutv.gr/index.php/glossa-logot-2/dionysios-solomos)mailto:http://www.edutv.gr/index.php/glossa-logot-2/dionysios-solomos

**ΕΛΕΥΘΕΡΟΙ ΠΟΛΙΟΡΚΗΜΕΝΟΙ, Ά ΑΠΟΣΠΑΣΜΑ**

**3. ΑΦΟΥΓΚΡΑΣΤΕΙΤΕ ΤΟΝ ΠΟΝΟ ΨΥΧΗΣ ΜΕ ΤΟΝ ΟΠΟΙΟ ΤΡΑΓΟΥΔΑΕΙ ΤΟ ΑΠΟΣΠΑΣΜΑ Ο ΝΙΚΟΣ ΞΥΛΟΥΡΗΣ ΚΑΙ ΑΝΑΡΩΤΗΘΕΙΤΕ ΤΙ ΝΙΩΘΕΤΕ ΚΑΙ ΤΙ ΣΚΕΦΤΕΣΤΕ ΕΣΕΙΣ ΑΚΟΥΓΟΝΤΑΣ ΤΟ. ΔΕΙΤΕ ΤΟ ΒΙΝΤΕΟ**

<https://www.youtube.com/watch?v=qmt0BvBiK9w>

**4. ΔΙΑΒΑΣΤΕ ΔΥΝΑΤΑ ΤΟ ΠΟΙΗΜΑ**

**5.ΜΕΛΕΤΗΣΤΕ ΤΑ ΠΑΡΑΚΑΤΩ ΣΧΟΛΙΑ ΓΙΑ ΤΟ ΑΠΟΣΠΑΣΜΑ**

**ΤΙΤΛΟΣ:** Οι Μεσολογγίτες ήταν πολιορκημένοι από –φυσικές κακουχίες: πείνα, αρρώστιες, τραύματα, θανάτους και ψυχικές δυσκολίες: πειρασμό ανοιξιάτικης φύσης, έρωτα, κάλεσμα ζωής, ψυχολογικό δίλημμα . Ήταν όμως και ελεύθεροι. Είχαν ελεύθερη ψυχή ,ελεύθερο φρόνημα, καρτερία, εμμονή στο χρέος. Η Έξοδός τους αναδεικνύεται σύμβολο θυσίας για την τιμή και την αξιοπρέπεια.

**ΘΕΜΑ: Η πείνα και η εξάντληση του άμαχου πληθυσμού και των πολεμιστών που πολιορκούνται.**

**ΕΝΟΤΗΤΕΣ:**

 1η: στίχος 1: ΤΟ ΣΚΗΝΙΚΟ ΤΟΥ ΔΡΑΜΑΤΟΣ

Ερημιά, ακινησία, σιωπή νεκρική, η ησυχία πριν την θύελλα, πριν την Έξοδο.

2η: στίχοι 2-3: Η ΕΞΑΝΤΛΗΜΕΝΗ ΜΑΝΑ

Εμφανίζονται δύο έμψυχα , η μάνα και το πουλί. Η δράση του πουλιού φέρνει την συναισθηματική αντίδραση της μάνας. Το πουλί τρώει και η μάνα το ζηλεύει γιατί δεν έχει τροφή ούτε για να ταΐσει το παιδί της. Η μάνα αντιπροσωπεύει τον άμαχο πληθυσμό και την τραγική του θέση.

3η :στίχοι 4-6: Ο ΕΞΑΝΤΛΗΜΕΝΟΣ, ΠΑΡΟΠΛΙΣΜΕΝΟΣ ΠΟΛΕΜΙΣΤΗΣ

Ο Σουλιώτης έχει αχρηστευτεί λόγω της πείνας και της έλλειψης πολεμοφοδίων. Αν και καλός πολεμιστής μένει αδρανής και ξεσπάει σε κλάμα από πικρία και παράπονο. Απευθύνεται στο τουφέκι-σύντροφό του, που στέκει και αυτό παρατημένο για να μοιραστεί τον πόνο του. Αυτό που τον πληγώνει περισσότερο είναι η επίγνωση πως οι εχθροί(Αγαρηνός) γνωρίζουν την αδυναμία του.

ΚΟΙΝΑ ΣΤΟΙΧΕΙΑ ΜΑΝΑΣ-ΣΟΥΛΙΩΤΗ:

-Είναι και οι δύο πεινασμένοι και εξαντλημένοι

-Βρίσκονται και οι δύο παράμερα, στο περιθώριο

-Είναι και οι δύο αποξενωμένοι από την ιδιότητά τους, της τροφού και του πολεμιστή.

 **ΤΕΧΝΙΚΗ**

ΓΛΩΣΣΑ:Η γλώσσα είναι δημοτική(υπέρμαχός της ο Σολωμός) και πολύ πλούσια σε λεξιλόγιο, καθώς χρησιμοποιεί πολλά μέρη του λόγου. Τα περισσότερα ρήματα βρίσκονται σε Δραματικό Ενεστώτα για να δώσει ζωντάνια , αμεσότητα , ενέργεια στο ποίημά του. Ο λόγος του είναι πυκνός και κυριολεκτικός. Η γλώσσα του από μελετητές χαρακτηρίζεται «ανάγλυφη».

ΥΦΟΣ: Γλαφυρό λόγω των σχημάτων λόγου, του λυρισμού, της πλούσιας γλώσσας.

ΣΧΗΜΑΤΑ ΛΟΓΟΥ:

-*Αντιθέσεις:* χορτασμένο πουλί-πεινασμένη μάνα, πολεμιστής που είναι καλός-πολεμιστής που κλαίει

*-Προσωποποίηση* :τουφεκιού -*Μεταφορές:* του τάφου σιωπή , βασιλεύει ,έρμο ,σκοτεινό τουφέκι

-*Σχήμα υπερβατό:* άκρα του τάφου σιωπή -*Παρήχηση του λ:* λαλεί πουλί -*Επανάληψη:* τα μάτια

-*Εικόνες:* νεκρική γη, πουλί, μάνα Σουλιώτης

ΑΦΗΓΗΜΑΤΙΚΟΙ ΤΡΟΠΟΙ:

Αφήγηση σε γ΄πρόσωπο +Διάλογος σε β΄πρόσωπο (Ζωντάνια , παραστατικότητα, τραγικότητα)

ΣΤΙΧΟΥΡΓΙΑ:

Ιαμβικός δεκαπεντασύλλαβος ,ζευγαρωτή ομοιοκαταληξία

**6. ΕΝΑ ΑΠΟ ΤΑ ΧΑΡΑΚΤΗΡΙΣΤΙΚΑ ΠΟΥ ΚΑΝΕΙ ΕΝΑ ΠΟΙΗΜΑ ΛΥΡΙΚΟ ΕΙΝΑΙ ΤΟ ΠΛΟΥΣΙΟ ΣΥΝΑΙΣΘΗΜΑ ΠΟΥ ΕΚΦΡΑΖΕΙ. ΠΟΙΑ ΕΙΝΑΙ ΤΑ ΣΥΝΑΙΣΘΗΜΑΤΑ ΤΩΝ ΗΡΩΩΝ ΤΟΥ ΠΟΙΗΜΑΤΟΣ; ΤΙ ΝΙΩΘΕΙΣ ΕΣΥ ΟΤΑΝ ΤΟ ΔΙΑΒΑΖΕΙΣ; ΠΕΡΙΜΕΝΩ ΤΙΣ ΑΠΟΨΕΙΣ ΣΑΣ ΣΤΟ e-mail μου.**

**7.ΓΙΑΤΙ Ο ΣΟΥΛΙΩΤΗΣ ΚΑΙ Η ΜΑΝΑ ΜΠΟΡΟΥΝ ΝΑ ΧΑΡΑΚΤΗΡΙΣΤΟΥΝ ΩΣ ΤΡΑΓΙΚΟΙ ΗΡΩΕΣ ΜΙΑΣ ΤΡΑΓΩΔΙΑΣ; ΣΥΜΒΟΥΛΕΥΣΟΥ ΤΟ ΣΧΟΛΙΚΟ ΒΙΒΛΙΟ ΣΟΥ «ΕΛΕΝΗ, ΕΥΡΙΠΙΔΗ» ΣΤΗ ΣΕΛΙΔΑ 29. ΠΕΡΙΜΕΝΩ ΤΙΣ ΑΠΟΨΕΙΣ ΣΑΣ ΣΤΟ e-mail MOY.**

**ΕΛΕΥΘΕΡΟΙ ΠΟΛΙΟΡΚΗΜΕΝΟΙ Β΄ΑΠΟΣΠΑΣΜΑ**

**8.** **ΠΑΡΑΚΟΛΟΥΘΗΣΤΕ ΤΗΝ ΥΠΕΡΟΧΗ ΕΡΓΑΣΙΑ ΣΥΜΜΑΘΗΤΩΝ ΣΑΣ ΑΠΟ ΤΟ 1ο ΓΥΜΝΑΣΙΟ ΑΜΠΕΛΟΚΗΠΩΝ-ΟΔΥΣΣΕΑΣ ΕΛΥΤΗΣ**

<https://www.youtube.com/watch?v=Y9_JkfxHfbw>

**9. ΔΙΑΒΑΣΤΕ ΔΥΝΑΤΑ ΤΟ ΠΟΙΗΜΑ**

**10.ΜΕΛΕΤΗΣΤΕ ΤΑ ΠΑΡΑΚΑΤΩ ΣΧΟΛΙΑ ΓΙΑ ΤΟ ΑΠΟΣΠΑΣΜΑ**

**ΘΕΜΑ:** Η ΟΜΟΡΦΙΑ ΤΗΣ ΑΝΟΙΞΙΑΤΙΚΗΣ ΦΥΣΗΣ ΠΟΥ ΚΑΛΕΙ ΤΟΥΣ ΜΕΣΟΛΟΓΓΙΤΕΣ ΝΑ ΑΠΟΛΑΥΣΟΥΝ ΤΗ ΖΩΗ ΕΓΚΑΤΑΛΕΙΠΟΝΤΑΣ ΤΟΝ ΑΓΩΝΑ ΤΟΥΣ

**ΕΝΟΤΗΤΕΣ: 1Η :στίχοι 1-2:** Ο Απρίλης και ο Έρωτας τον καιρό της πολιορκίας

 **2η :στίχοι 3-11**: Οι εικόνες της χαρούμενης φύσης

 **3η: στίχοι 12-13** :Ο κίνδυνος της ψυχής να υποκύψει στον πειρασμό της φύσης

**ΠΡΩΤΗ ΕΝΟΤΗΤΑ:** Ο Απρίλης ,που **συμβολίζει** την αναγέννηση και την ομορφιά, μαζί με τον Έρωτα , που **συμβολίζει** την δημιουργική δύναμη και τη χαρά, **προσωποποιούνται** και δημιουργούν μια ευχάριστη και δημιουργική ατμόσφαιρα με τον χορό και το τραγούδι τους. Στο στίχο υπάρχει **συμμετρία** καθώς στο πρώτο ημιστίχιο υπάρχουν δύο τρισύλλαβα ουσιαστικά και στο δεύτερο ημιστίχιο , δύο τρισύλλαβα ρήματα.

Στο δεύτερο στίχο , οι καρποί (δεν υπάρχουν την άνοιξη αλλά **συμβολίζουν** την τροφή, που πλέον δεν υπάρχει) και τα άνθη **εξισώνοντα**ι με τα όπλα που πολιορκούν το Μεσολλόγι. Τονίζεται το φόντο του σκηνικού που είναι ο πόλεμος. Έτσι ο χορός και το γέλιο του πρώτου στίχου έρχεται σε **αντίθεση** με το τραγικό σκηνικό πολιορκίας του δεύτερου στίχου.

Ο ποιητής απευθύνεται («σε») στην **ανθρώπινη ψυχή** που υπομένει τον πειρασμό.

**ΔΕΥΤΕΡΗ ΕΝΟΤΗΤΑ:** Απαρτίζεται από **4 εικόνες**, τρεις ρεαλιστικές, με ζωντανά πλάσματα και μια υπερρεαλιστική με ανόργανα και νεκρά.

1.Ένα λευκό κοπάδι(=βουνάκι) πρόβατα που η μορφή τους αντανακλάται στη θάλασσα η οποία ενώνεται με τις ομορφιές του ουρανού.

(οπτική , ακουστική , κινητική εικόνα που εκτείνεται σε τρεις στίχους, με πλάσματα μεγάλα σε μέγεθος που περπατούν)

2.Μια γαλάζια πεταλούδα που βιαστικά φτάνει και καθρεφτίζεται στη λιμνοθάλασσα του Μεσολογγίου ενώ **αναδρομικά** παρουσιάζεται η εικόνα του ύπνου της μέσα σε άγριο κρίνο. (οπτική, οσφρητική , κινητική εικόνα που εκτείνεται σε τρεις στίχους, με ένα πλάσμα μικρότερο του προηγούμενου που πετά)

3.Ένα ασήμαντο σκουλήκι σε στιγμές ευτυχίας (οπτική που εκτείνεται σε έναν στίχο , με ένα πλάσμα ακόμα μικρότερο και πιο ασήμαντο από τα άλλα (που έρπει).

4.Ακόμα και τα άψυχα (μαύρη πέτρα, ξερό χορτάρι ) μετουσιώνονται σε πανέμορφα( οπτική εικόνα που εκτείνεται σε ένα στίχο και μάλιστα αρρηματικό)

Ο στίχος 10 αποτελεί την κατακλείδα των προηγούμενων εικόνων και την προέκταση στη σφαίρα της μαγείας και του ονείρου.

* Οι εικόνες αγκαλιάζουν όλη την πλάση
* Η παρουσίαση της ευτυχίας ακόμα και των πιο ασήμαντων όντων επιτείνει την τραγικότητα των Μεσολογγιτών
* Οι εικόνες παρουσιάζονται με φθίνουσα κλιμάκωση

**ΤΡΙΤΗ ΕΝΟΤΗΤΑ:** Ο στίχος 12 έρχεται σε πλήρη **αντίθεση** με τους στίχους 10-11.Από την στατικότητα και τον αρρηματικό λόγο περνάει σε μια εικόνα πλούσια, γεμάτη ζωντάνια και κίνηση, ενώ χρησιμοποιεί και δύο ρήματα.

Στους στίχους αυτούς παρουσιάζεται το αποτέλεσμα των προηγούμενων στίχων, δηλαδή οι στίχοι 1-12 αποτελούν τα αίτια που οδηγούν στο στίχο 13.Η **φύση** προκαλεί τους Μεσολογγίτες να εγκαταλείψουν τον αγώνα τους που θα τους οδηγήσει στον θάνατο και να παραδοθούν τόσο στους εχθρούς όσο και στον πειρασμό της φύσης. Εκφράζεται έτσι το δίλημμά τους και η δραματική εσωτερική τους σύγκρουση που θα ανυψώσει την απόφασή τους και τη θυσία τους στα επίπεδα του ηρωισμού και του θαυμασμού.

**11. ΚΑΝΤΕ ΕΝΑ ΤΕΣΤ ΣΤΟΝ ΕΑΥΤΟ ΣΑΣ, ΑΝ ΜΠΟΡΕΙΤΕ ΝΑ ΕΝΤΟΠΙΣΕΤΕ ΤΑ ΣΤΟΙΧΕΙΑ ΤΕΧΝΙΚΗΣ ΠΟΥ ΑΝΑΦΕΡΟΝΤΑΙ ΠΑΡΑΚΑΤΩ:**

**ΓΛΩΣΣΑ**:

* Δημοτική με λίγους ιδιωματισμούς:……………………………………………………………………………………………………………………………
* Πλούσια με πολλά επίθετα: ………………………………………………………………………………………………………………………………………………………
* Χρήση υποκοριστικών: ………………………………………………………………………………………………………………………………………………………

**ΣΧΗΜΑΤΑ ΛΟΓΟΥ:**

* ΑΝΤΙΘΕΣΗ:……………………………………………………………………………………………………………………………………
* ΜΕΤΑΦΟΡΕΣ:…………………………………………………………………………………………………………………………………
* ΠΡΟΣΩΠΟΠΟΙΗΣΕΙΣ:………………………………………………………………………………………………………………………
* ΥΠΕΡΒΟΛΕΣ:…………………………………………………………………………………………………………………………………
* ΕΠΑΝΑΛΗΨΕΙΣ:………………………………………………………………………………………………………………………………

**12. ΣΤΑ ΠΛΑΙΣΙΑ ΤΗΣ ΔΗΜΙΟΥΡΓΙΚΗΣ ΓΡΑΦΗΣ, ΝΑ ΕΠΙΛΕΞΕΤΕ 10 ΛΕΞΕΙΣ ΑΠΟ ΤΟ ΠΟΙΗΜΑ ΤΟΥ Δ. ΣΟΛΩΜΟΥ ΓΙΑ ΝΑ ΓΡΑΨΕΤΕ ΜΙΑ ΔΙΚΗ ΣΑΣ ΙΣΤΟΡΙΑ Ή ΕΝΑ ΔΙΚΟ ΣΑΣ ΠΟΙΗΜΑ ΣΕ ΙΑΜΒΙΚΟ ΔΕΚΑΠΕΝΤΑΣΥΛΛΑΒΟ! ΤΟ ΘΕΜΑ ΤΟ ΑΦΗΝΩ ΣΕ ΕΣΑΣ! ΙΣΤΟΡΙΚΟ; ΚΑΘΗΜΕΡΙΝΟ; ΕΠΙΚΑΙΡΟ; ΔΙΑΧΡΟΝΙΚΟ; ΑΦΗΣΤΕ ΤΗ ΦΑΝΤΑΣΙΑ ΣΑΣ ΕΛΕΥΘΕΡΗ! ΠΕΡΙΜΕΝΩ ΤΙΣ ΔΟΚΙΜΕΣ ΣΑΣ ΣΤΟ e-mail μου.**

**ΠΑΡΑΛΛΗΛΑ ΚΕΙΜΕΝΑ**

**13. ΜΕΛΕΤΗΣΤΕ ΤΟ ΑΠΟΣΠΑΣΜΑ ΑΠΟ ΤΟ Γ΄ΣΧΕΔΙΑΣΜΑ ΤΟΥ ΣΟΛΩΜΟΥ(δες παρακάτω) ΠΟΥ ΑΦΟΡΑ ΣΤΟ ΙΔΙΟ ΘΕΜΑ. ΤΙ ΟΜΟΙΟΤΗΤΕΣ ΠΑΡΑΤΗΡΕΙΤΕ ΑΝΑΜΕΣΑ ΣΤΑ ΔΥΟ ΣΧΕΔΙΑΣΜΑΤΑ; ΠΟΙΟ ΣΑΣ ΑΓΓΙΖΕΙ ΠΕΡΙΣΣΟΤΕΡΟ; ΠΕΡΙΜΕΝΩ ΤΙΣ ΑΠΟΨΕΙΣ ΣΑΣ ΣΤΟ e-mail μου.**

**14. ΔΙΑΒΑΣΤΕ ΤΟ ΠΟΙΗΜΑ ΤΟΥ ΚΑΡΥΩΤΑΚΗ ΓΙΑ ΤΟΝ ΑΘΑΝΑΣΙΟ ΔΙΑΚΟ(δες παρακάτω). ΤΙ ΟΜΟΙΟΤΗΤΕΣ ΕΝΤΟΠΙΖΕΤΕ ΜΕ ΤΟΥΣ ΕΛΕΥΘΕΡΟΥΣ ΠΟΛΙΟΡΚΗΜΕΝΟΥΣ; ΠΕΡΙΜΕΝΩ ΤΙΣ ΑΠΟΨΕΙΣ ΣΑΣ ΣΤΟ e-mail μου.**

**ΠΑΡΑΛΛΗΛΑ ΚΕΙΜΕΝΑ**

1. *Δ.  ΣΟΛΩΜΟΣ,  ΕΛΕΥΘΕΡΟΙ  ΠΟΛΙΟΡΚΗΜΕΝΟΙ, ΣΧΕΔΙΑΣΜΑ  Γ΄*

*Έστησ' ο Έρωτας χορό με τον ξανθόν Aπρίλη,
Kι' η φύσις ηύρε την καλή και τη γλυκιά της ώρα,
Kαι μες στη σκιά που φούντωσε και κλει δροσιές και μόσχους
Aνάκουστος κιλαϊδισμός και λιποθυμισμένος.
Nερά καθάρια και γλυκά, νερά χαριτωμένα,
Xύνονται μες στην άβυσσο τη μοσχοβολισμένη,
Kαι παίρνουνε το μόσχο της, κι' αφήνουν τη δροσιά τους,
Kι' ούλα στον ήλιο δείχνοντας τα πλούτια της πηγής τους,
Tρέχουν εδώ, τρέχουν εκεί, και κάνουν σαν αηδόνια.
Έξ' αναβρύζει κι' η ζωή, σ' γη, σ' ουρανό, σε κύμα.
Aλλά στης λίμνης το νερό, π' ακίνητό 'ναι κι άσπρο,
Aκίνητ' όπου κι' αν ιδής, και κάτασπρ' ώς τον πάτο,
Mε μικρόν ίσκιον άγνωρον έπαιξ' η πεταλούδα,
Που 'χ' ευωδίσει τς ύπνους της μέσα στον άγριο κρίνο.
Aλαφροΐσκιωτε καλέ, για πες απόψε τί 'δες·
Nύχτα γιομάτη θαύματα, νύχτα σπαρμένη μάγια!
Xωρίς ποσώς γης, ουρανός και θάλασσα να πνένε,
Oυδ' όσο κάν' η μέλισσα κοντά στο λουλουδάκι,
Γύρου σε κάτι ατάραχο π' ασπρίζει μες στη λίμνη,
Mονάχο ανακατώθηκε το στρογγυλό φεγγάρι,
Kι' όμορφη βγαίνει κορασιά ντυμένη με το φως του.*

*2 K. ΚΑΡΥΩΤΑΚΗΣ, ΔΙΑΚΟΣ*

*Μέρα τ᾿ Ἀπρίλη.
Πράσινο λάμπος,
γελοῦσε ὁ κάμπος
μὲ τὸ τριφύλλι.*

*Ὡς τὴν ἐφίλει
τὸ πρωινὸ θάμπος,
ἡ φύση σάμπως
γλυκὰ νὰ ὁμίλει.*

*Ἐκελαδοῦσαν
πουλιά, πετώντας
ὅλο πιὸ πάνω.*

*Τ᾿ ἄνθη εὐωδιοῦσαν.
Κι εἶπε ἀπορώντας:
«Πῶς νὰ πεθάνω;»*

 ΚΑΛΗ ΔΟΥΛΕΙΑ!!!! ΓΕΜΙΣΤΕ ΔΗΜΙΟΥΡΓΙΚΑ ΤΟ ΧΡΟΝΟ ΣΑΣ!!!!!